Notum sit omnibus sancte ecclesie filiis Bosonem de Crusillis una cum uxore sua sorore Girardi de Pulliaco laudantibus duabus filiabus suis donasse Deo et Sancte Marie Cistercii fratribusque ibidem Deo servientibus quicquid habebat in terra Lastricii videlicet dominatum ville, nemora, prata, aquas, et hoc per manum domni Amedei Lausanensis episcopi. Huius doni testes sunt hii : Willermus de Montefalconis maritus unius supradictarum filiarum, Willermus Rufus de eodem loco, Turonbertus, Americus de Maugim, Amo de Porgros, Hugo de Genave, Stephanus et Willermus monachi Lausanensis episcopi, Guillermus de Vinzi monacus de Alta Cumba. Hoc dono ita parrato Boso de Crusillis et uxor E, Girardo de Pulliaco sororio viri et uxoris fratri has litteras super dono miserunt. Dilectissimo fratri suo Girardo de Pulliaco soror eius E uxor Bosonis de Crusillis et maritus eius B sic transire per bona temporalia ut non amittat eterna. Sciat dilectio vestra quod ille a quo est omne datum optimum et omne donum perfectum inspirante concessimus in perpetuum Deo et Beate Marie Cisterciensi fratribusque inibi Deo servientibus pro remedio animarum nostrarum patrum et matrum fratrum et sororum nostrarum quicquid iure habuimus in territorio Lastriciacensi in hominibus, in terris, in aquis, in nemoribus in pratis. Ut vero et vos ipse in ista elemosina partem coram Deo et honorem ante homines habere possitis mandamus vestre dilectioni et valde precamur quatinus sancte Cisterciensi ecclesie hoc donum sic sedere faciatis ut absque omni vexatione illud in perpetuum possideat et ut ipsi abbas scilicet eiusdem ecclesie et alii fratres gratias vobis inde agant et nos. Ego Amedeus Lausanensis episcopus omnia que hic continentur sigilli mei impressione confirmo.